จับตา TU เปิดบ่ายวิ่งแรง! หลัง Q3 กำไรทะลุ 2.5 พันล้าน รับ FX โตเท่าตัว-ยอดขายพุ่ง
จับตา TU เปิดบ่ายวิ่งแรง! หลังกำไรไตรมาส 3/65 โตเกินคาด ทะลุ 2.5 พันล้าน โต 31% รับ FX โต 128.1% - ยอดขายกลุ่มธุรกิจอาหารสัตว์เลี้ยงและผลิตภัณฑ์พุ่ง
จับตา TU เปิดบ่ายวิ่งแรง! หลังกำไรไตรมาส 3/65 โตเกินคาด ทะลุ 2.5 พันล้าน โต 31% รับ FX โต 128.1% - ยอดขายกลุ่มธุรกิจอาหารสัตว์เลี้ยงและผลิตภัณฑ์พุ่ง
2 พ.ย. 2565

บริษัท ไทยยูเนี่ยน กรุ๊ป จำกัด (มหาชน) หรือ TU รายงานผลการดำเนินงานงวดไตรมาส 3/65 และงวด 9 เดือนแรกของปี 65 มีกำไรสุทธิ ดังนี้

สำหรับกําไรสุทธิไตรมาส 3/65 สูงสุดเป็นประวัติการณ์ อยู่ที่ 2.53 พันล้านบาท เพิ่มขึ้น 30.65% จากช่วงเดียวกันปีก่อน มีสาเหตุหลักจากบริษัทฯ มีกําไรจากการดําเนินงานที่แข็งแกร่งเนื่องมาจากปริมาณขายที่เพิ่มขึ้น การอ่อนค่าของสกุลเงินบาท และการปรับสัดส่วนการขายระหว่างกลุ่มผลิตภัณฑ์ รวมถึงกําไรจากอัตราแลกเปลี่ยนอยู่ที่ 792 ล้านบาท เพิ่มขึ้น 128.1% จากช่วงเดียวกันของปีก่อนอยู่ที่ 347 ล้านบาท และเครดิตภาษีเงินได้ที่เพิ่มขึ้น จำนวน 136 ล้านบาท ในไตรมาส 3/65
โดยบริษัทฯ มียอดขายสูงสุดเป็นประวัติการณ์ในไตรมาส 3/2565 อยู่ที่ 40,756 ล้านบาท เพิ่มขึ้น 14.7% จากช่วงเดียวกันปีก่อน โดยมีปัจจัยหลักจากยอดขายกลุ่มธุรกิจอาหารสัตว์เลี้ยงและผลิตภัณฑ์เพิ่มมูลค่าที่เพิ่มขึ้น 55.9% ขณะที่ยอดขายกลุ่มอาหารทะเลแปรรูปเพิ่มขึ้น 13.6% และปัจจัยบวกจากอัตราแลกเปลี่ยน ส่วนยอดขายกลุ่มอาหารทะเลแช่แข็งและแช่เย็นทรงตัวจากช่วงเวลาเดียวกันปีก่อน
ขณะเดียวกันก่อนหน้านี้บล.กสิกรไทย ระบุในบทวิเคราะห์ว่า คาดกําไรงวดไตรมาส 3/65 จะโต 12.5% จากงวดเดียวกันของปีก่อน และเติบโต 34% จากไตรมาสก่อน อยู่ที่ 2.2 พันล้านบาท